
SUĠĠERIMENTI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1.	Jilqa’ l-fatt li l-Qorti tal-Awdituri (il-“Qorti”) iddikjarat li t-tranżazzjonijiet li fuqhom huma bbażati l-kontijiet annwali tal-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) għas-sena finanzjarja 2022 huma legali u regolari fl-aspetti materjali kollha; 
2.	Jilqa’ l-fatt li l-Europol implimentat azzjonijiet mill-Awtorità ta’ Kwittanza li saru dwar il-kontrolli interni, il-protezzjoni tad-data, il-komunikazzjoni esterna u l-osservazzjonijiet tal-Qorti b’mod partikolari rigward il-proċess biex jiġi vvalutat kunflitt ta’ interess potenzjali; japprezza aktar attivitajiet li jikkonċernaw id-diversità tal-ġeneru u d-diġitalizzazzjoni tal-proċeduri amministrattivi; jilqa’ d-diġitalizzazzjoni ulterjuri, bl-użu tas-sistemi u l-għodod ta’ informazzjoni tal-Kummissjoni fl-oqsma tal-ġestjoni tar-riżorsi umani u l-ġestjoni tal-kuntratti;
3.	Ifakkar fl-osservazzjoni tal-Qorti dwar il-legalità u r-regolarità tat-tranżazzjonijiet marbuta mal-allowance għas-sussistenza ta’ kuljum għal tliet Esperti Nazzjonali Sekondati (SNEs) min-Netherlands; ifakkar li l-Europol identifikat u żvelat il-ħlas żejjed ta’ EUR 155 553, fir-rigward tal-allowance għas-sussistenza ta’ kuljum għal tliet SNEs min-Netherlands fl-2022; jinnota t-tweġiba tal-Europol li f’konformità mar-rekwiżiti stabbiliti fl-Artikolu 101 tar-Regolament Finanzjarju 2018/1046, il-Europol iddeċidiet li tirrinunzja l-irkupru tal-pagament żejjed biex iżżomm ir-relazzjoni ta’ fiduċja u kooperazzjoni mal-awtoritajiet emittenti; jilqa’ l-fatt li l-Europol tejbet il-verifika ex ante inkluża l-allokazzjoni tar-riżorsi biex tipprovdi assigurazzjoni effettiva dwar il-legalità tal-intitolamenti finanzjarji korrispondenti qabel il-pagament fil-futur; 
4.	Ifakkar fl-osservazzjoni tal-Qorti dwar il-legalità u r-regolarità tat-tranżazzjonijiet marbuta ma’ għotja operattiva biex jiġu ffinanzjati l-attivitajiet ta’ forza tal-pulizija nazzjonali fi Stat Membru; jinnota li l-Qorti osservat li parti mill-għotja, li tammonta għal EUR 0,2 miljun, kienet irregolari; jinnota t-tweġiba tal-Europol li skontha, l-għotja operattiva kienet tikkonċerna l-attivitajiet tal-SIUs ikkoordinati minn Stat Membru wieħed u, għalhekk, skont l-Artikolu 186(4)(c) tar-Regolament Finanzjarju 2018/1046 u l-gwida ta’ implimentazzjoni speċifika korrispondenti tal-Kummissjoni dwar l-amministrazzjoni tal-għotjiet, it-Taxxa fuq il-Valur Miżjud (VAT) kienet spiża eliġibbli; jilqa’ l-fatt li l-Europol se tivvaluta l-eliġibbiltà tal-VAT f’għotjiet operattivi fid-dawl tal-osservazzjonijiet tal-Qorti;
5.	Jinnota b’sodisfazzjon li fl-2022, l-Europol aċċettat 98 068 kontribuzzjoni operattiva u appoġġjat 2 758 operazzjoni relatati ma’ ħames prijoritajiet strateġiċi pluriennali; jinnota l-attivitajiet tal-Europol li jirriflettu l-Programm ta’ Ħidma għall-2022, inkluż dwar l-Iżvilupp ta’ kapaċitajiet operazzjonali tat-teknoloġija tal-informazzjoni u tal-ġestjoni tal-informazzjoni, il-Koordinazzjoni Operazzjonali, il-Ġlieda kontra l-Kriminalità Serja u Organizzata, iċ-Ċiberkriminalità, il-Kriminalità Finanzjarja u Ekonomika, il-Koordinazzjoni u l-Governanza Strateġika u tal-Analiżi Kontra t-Terroriżmu, l-appoġġ u l-amministrazzjoni; jilqa’ l-kooperazzjoni tal-Europol mal-Ukrajna u l-appoġġ ipprovdut lill-Istati Membri u lill-pajjiżi tal-fruntiera li żdied kmieni fis-sena fil-kuntest tal-gwerra; jilqa’ l-fatt li l-Europol issospendiet il-kooperazzjoni tagħha mar-Russja;
6.	Jinnota li fis-16 ta’ Settembru 2022, il-Kontrollur Ewropew għall-Protezzjoni tad-Data (EDPS) talab li l-Qorti tal-Ġustizzja tal-Unjoni Ewropea tannulla żewġ dispożizzjonijiet tar-Regolament tal-Europol emendat, jiġifieri l-Artikoli 74a u 74b, hekk kif argumenta li dawn jimminaw serjament iċ-ċertezza legali għad-data personali tal-individwi u jheddu l-indipendenza tal-EDPS; jinnota wkoll id-Digriet tal-Qorti Ġenerali fil-Kawża T-578/22 tas-6 ta’ Settembru 2023 li permezz tiegħu r-rikors imressaq mill-EDPS kontra r-Regolament tal-Europol emendat tqies inammissibbli, u fir-rigward ta’ kwalunkwe effetti tad-dispożizzjonijiet ikkontestati dwar id-deċiżjoni tal-EDPS tat-3 ta’ Jannar 2022, l-EDPS ma jistax jinvokahom biex isostni l-azzjoni tiegħu; jinnota li l-EDPS appella l-Kawża T-578/22 u li għandu l-mandat li jissorvelja l-legalità tal-ipproċessar tad-data personali tal-Europol skont ir-Regolament (UE) 2016/794; jilqa’ l-isforzi tal-Europol biex tindirizza r-rakkomandazzjonijiet tal-EDPS, b’mod partikolari li l-kontribuzzjonijiet kollha minn qabel id-dħul fis-seħħ tar-Regolament tal-Europol emendat sadanittant jiġu assenjati Kategorija tas-Suġġett tad-Data (DSC);  
7.	Jinnota li l-Europol kompliet taħdem mill-qrib mal-eu-LISA fit-twaqqif ta’ kontrolli awtomatizzati tad-data tal-applikazzjonijiet għall-ivvjaġġar mis-Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS) kontra d-data tal-Europol; jinnota li d-dħul fis-seħħ tal-ETIAS ġie pospost għal Novembru 2023 bid-deċiżjoni tal-Kunsill; japprezza li l-Europol espandiet il-kooperazzjoni tagħha mal-Uffiċċju tal-Prosekutur Pubbliku Ewropew (UPPE) fl-2022 filwaqt li sa tmiem is-sena appoġġjat 21 operazzjoni ewlenija tal-UPPE fil-qasam tal-frodi tat-taxxa;

8.	Jinnota li r-Regolament tal-Europol emendat li daħal fis-seħħ fit-28 ta’ Ġunju 2022 jirrikjedi sorveljanza akbar tal-attivitajiet tagħha pereżempju permezz tal-istabbiliment u l-ħatra ta’ Uffiċjal għad-Drittijiet Fundamentali (FRO) li għandu l-obbligu li jirrapporta direttament lid-Direttur Eżekuttiv fi ħdan il-Europol; jesprimi wkoll li l-estensjoni tal-kompetenzi tal-Europol fir-rigward tal-appoġġ lill-Istati Membri u l-kooperazzjoni ma’ partijiet privati, pajjiżi terzi u organizzazzjonijiet internazzjonali tirrikjedi l-istabbiliment ta’ mekkaniżmi ta’ sorveljanza interni u esterni addizzjonali biex jiggarantixxu r-rispett tad-dritt tal-UE u jiżguraw il-protezzjoni tad-drittijiet fundamentali;
9.	Ifakkar il-konklużjonijiet tar-rapport tal-awditjar tal-EDPS dwar l-Europol fis-16 ta’ Diċembru 2022, li awditja kontrolli speċifiċi tas-settijiet ta’ data ta’ ċittadini ta’ pajjiżi terzi miżmuma mill-Europol; fakkar li l-EDPS sab li l-proċess ġenerali għall-valutazzjoni tal-informazzjoni pprovduta mis-sħab dwar il-minorenni (inklużi minorenni taħt il-15-il sena) huwa ċar u żviluppat sew; ifakkar li l-EDPS sab diversi każijiet fejn l-attribuzzjoni tal-istess livell ta’ suspett (f’termini ta’ klassifikazzjoni) għal data ta’ minorenni apparentement involuti fi ksur relattivament minuri fi ħdan qafas usa’ ta’ grupp ta’ kriminalità organizzata tista’ ma tissodisfax is-soll ta’ “proporzjonalità stretta”; jenfasizza li l-Europol għandha l-obbligu li tirrispetta l-prinċipju ta’ “proporzjonalità stretta” stabbilit fl-Artikolu 30(1) tar-Regolament tal-Europol; 
10.	Jinnota r-rapporti mill-media ta’ każijiet allegati ta’ kunflitt ta’ interessi ta’ ex persunal tal-Europol; ifakkar li fl-20 ta’ Diċembru 2023 l-Ombudsman fetaħ inkjesta dwar kif l-Europol ittrattat iċ-ċaqliq ta’ żewġ ex membri tal-persunal għal pożizzjonijiet relatati mal-ġlieda kontra l-abbuż sesswali tat-tfal online; jinnota t-tweġiba tal-Aġenzija li hija kienet eżaminat ir-rapporti u rrappurtat, fost l-oħrajn, li ma ġie identifikat l-ebda kunflitt ta’ interess mill-persunal preċedenti; jitlob li l-allegazzjonijiet jiġu investigati bir-reqqa u li l-eżitu jiġi rrappurtat lill-awtorità ta’ kwittanza; 

	Entità u/jew persuna

	European Union Agency for Law Enforcement (“EUROPOL”)

